Τζόσουα Χασάν

Ο Σερ Τζόσουα Έιμπραχαμ Χασάν (21 Αυγούστου 1915 – 1 Ιουλίου 1997), με το παρατσούκλι «Σαλβαδόρ» (Σωτήρας), ήταν Γιβραλτάριος πολιτικός και πρώτος δήμαρχος και Επικεφαλής Υπουργός του Γιβραλτάρ, υπηρετώντας τέσσερις θητείες στο αξίωμα για συνολικά πάνω από 20 χρόνια. Θεωρείται η βασική προσωπικότητα του κινήματος για τα πολιτικά δικαιώματα στο Γιβραλτάρ και έπαιξε βασικό ρόλο στη δημιουργία των θεσμών αυτοδιοίκησης της περιοχής.

 Πρώιμος βίος 
Γεννημένος από Σεφαραδίτικη εβραϊκή οικογένεια καταγόμενη από το Μαρόκο και τη Μινόρκα, εκπαιδεύτηκε ως δικηγόρος στο Middle Temple και κλήθηκε στο Δικηγορικό Σύλλογο της Αγγλίας και της Ουαλίας το 1939. Όταν ξέσπασε ο Δεύτερος Παγκόσμιος Πόλεμος, προσφέρθηκε εθελοντικά ως πυροβολητής στην αμυντική δύναμη του Γιβραλτάρ και παρέμεινε στο Γιβραλτάρ όταν το μεγαλύτερο μέρος του άμαχου πληθυσμού είχε εκκενωθεί και είχε απομείνει μόνο ένας μικρός αριθμός Γιβραλταριανών.

 Επαγγελματική σταδιοδρομία 

 Ως Επικεφαλής Υπουργός του Γιβραλτάρ 
Τον Σεπτέμβριο του 1942, μια ομάδα πολιτών του Γιβραλτάρ, υπάλληλοι και εργάτες, με επικεφαλής τον συνδικαλιστή Albert Risso, συγκεντρώθηκαν για να σχηματίσουν μια ένωση που υπερασπίστηκε την επιστροφή των εκτοπισμένων και τα πολιτικά δικαιώματα των ντόπιων κατοίκων του Γιβραλτάρ. Ζήτησαν από τον Χάσαν να συνταχθεί μαζί τους. Αρχικά ονομάστηκε «The Gibraltar Association», μετά από συμβουλή του Χάσαν, η ομάδα πήρε ένα πολύ πιο φιλόδοξο όνομα: The Association for the Advancement of Civil Rights in Gibraltar (AACR). Ο Χάσαν ήταν αντιπρόεδρος του κόμματος υπό την ηγεσία του Ρίσο.[3] Το 1948, ο Χάσαν τον διαδέχθηκε ως πρόεδρος και έγινε ο ηγέτης του AACR και η κυρίαρχη φυσιογνωμία στην πολιτική της επικράτειας για σχεδόν τριάντα χρόνια.

Σε εκλογές για το Νομοθετικό Συμβούλιο του Γιβραλτάρ που διεξήχθησαν στις 19 Σεπτεμβρίου 1956, τέσσερις από τους επτά νικητές υποψηφίους ήταν από το AACR, οι Χάσαν, Έιμπραχαμ Σερφάτι, Άλμπερτ Ρίσο και Τζ. Ε. Αλκαζάρα.

Οι περαιτέρω θητείες διήρκεσαν από τις 11 Αυγούστου 1964 έως τις 6 Αυγούστου 1969 και από τις 25 Ιουνίου 1972 έως τις 8 Δεκεμβρίου 1987. Κατά τη διάρκεια της δεκαετίας του 1960, ο Χάσαν απευθύνθηκε δύο φορές στην Ειδική Επιτροπή των Ηνωμένων Εθνών για την Αποαποικιοποίηση, αντικρούοντας τον ισχυρισμό της Ισπανίας για το Γιβραλτάρ και επιμένοντας ότι η συντριπτική πλειοψηφία των Γιβραλταριανών ήθελε να παραμείνει υπό Βρετανική κυριαρχία. Ήταν ένα από τα μέλη της Συνταγματικής Διάσκεψης του 1968 υπό την προεδρία του Malcolm Shepherd, 2nd Baron Shepherd, η οποία συνέταξε το πρώτο Σύνταγμα του Γιβραλτάρ. Ο Χάσαν έχασε μόνο μία φορά τις εκλογές, τις εκλογές του 1969, όταν το AACR απέτυχε να κερδίσει την πλειοψηφία με διαφορά μίας μόνο έδρας, καθώς έλαβε επτά από τις δεκαπέντε έδρες της Βουλής. Το Κόμμα Ενσωμάτωσης με τη Βρετανία (IWBP, υποστηρικτής της ενσωμάτωσης του Γιβραλτάρ στο Ηνωμένο Βασίλειο) κέρδισε την υποστήριξη από τα ανεξάρτητα μέλη της Βουλής της Συνέλευσης και ο αρχηγός του Ρόμπερτ Πελίζα εξελέγη Επικεφαλής Υπουργός και παρέμεινε στο αξίωμα για τρία χρόνια. Ο Χάσαν επέστρεψε στο αξίωμα του το 1972. Παραιτήθηκε χωρίς να ολοκληρώσει τη θητεία του ως Επικεφαλής Υπουγός το 1987 μετά την υπογραφή συμφωνίας για την κοινή χρήση του αεροδρομίου του Γιβραλτάρ από την Ισπανία και το Ηνωμένο Βασίλειο, επικαλούμενος προσωπικούς λόγους. Τον διαδέχθηκε ο τότε Αναπληρωτής Επικεφαλής Υπουργός, Αντόλφο Κανέπα. Ωστόσο, ο Κανέπα έχασε τις εκλογές του 1988 από τον Τζόζεφ Μποσάνο του Σοσιαλιστικού Εργατικού Κόμματος του Γιβραλτάρ (GSLP) και το AACR διαλύθηκε λίγο αργότερα. Ο Μποσάνο ήταν ένας από τους κύριους επικριτές του Χάσαν, κατηγορώντας τον ότι ήταν πολύ συμβιβαστικός απέναντι στη βρετανική κυβέρνηση.

 Ως Δήμαρχος του Γιβραλτάρ 
Πριν από τη δημιουργία τoυ αξιώματος του επικεφαλής υπουργού το 1964, ο Χάσαν είχε υπηρετήσει ως μέλος του Εκτελεστικού Συμβουλίου του Γιβραλτάρ (1950–64), ως δήμαρχος του Γιβραλτάρ (1945–1950, 1953–1969· μέχρι το 1955 το όνομα του τίτλου ήταν πρόεδρος του Δημοτικού Συμβουλίου), και ως κύριο μέλος του Νομοθετικού Συμβουλίου (1950–64).

Αναγορεύτηκε ιππότης από τη βασίλισσα Ελισάβετ II το 1963 και ως εκ τούτου πήρε τον τίτλο «Σερ» από τότε. Η Θριαμβευτική Επιστροφή του Χάσαν στο Γιβραλτάρ το 1963, όταν αυτός και ο Πίτερ Ισόλα επευφημήθηκαν από τα πλήθη στην πλατεία Τζον Μακκιντός, καταγράφηκε σε πίνακα που ανατέθηκε στον  Άμπρος Αβελάνο.

 Ως δικηγόρος 
Ο Χάσαν ήταν επίσης επιτυχημένος δικηγόρος και η νομική φίρμα του, η Hassans International Law Firm, είναι τώρα η μεγαλύτερη στο Γιβραλτάρ.

 Προσωπική ζωή 
Το 1945 ο Χασάν παντρεύτηκε την Ντανιέλα Σαλαζάρ, μια Ισπανίδα υπήκοο, με την οποία απέκτησε δύο κόρες πριν χωρίσει το 1969. Το 1969, παντρεύτηκε τη Μαρσέλ Μπενσιμόν, μια Μαροκινή Εβραία, με την οποία απέκτησε άλλες δύο κόρες. Η Φλερ Χάσαν-Ναούμ είναι μια Ισραηλινή πολιτικός που έχει υπηρετήσει ως μέλος του Δημοτικού Συμβουλίου της Ιερουσαλήμ και ως αντιδήμαρχος της πόλης. Η Μαρλίν Χάσαν Νέιχον είναι Γιβραλτάρια ιστορικός, δημοσιογράφος και πολιτικός, που υπηρετεί ως μέλος του Κοινοβουλίου του Γιβραλτάρ από το 2015.

Ο Σερ Τζόσουα Χάσαν πέθανε στον ύπνο του σε ηλικία 81 ετών την 1η Ιουλίου 1997 στο Old St. Bernard's Hospital, αφού εισήχθη την προηγούμενη μέρα παραπονούμενος για πόνους στην πλάτη. Σύμφωνα με τον Πίτερ Καρουάνα, Επικεφαλής Υπουργού του Γιβραλτάρ την εποχή του θανάτου του Χάσαν:

«Κανείς δεν έχει κάνει περισσότερα για να εδραιώσει και να προωθήσει την ταυτότητα και να διατηρήσει τα δικαιώματα του λαού του Γιβραλτάρ».

Το 1997, ένα ειδικό γραμματόσημο εκδόθηκε από το Φιλοτελικό Γραφείο του Γιβραλτάρ για να αποτίσει φόρο τιμής στον Σερ Τζόσουα Χάσαν.

Κατηγορία:Πολιτικοί του Γιβραλτάρ